google/wiki40b huggingface dataset:
Niels Aall

Familie

Han var sønn til trelastgrossereren Nicolai Benjamin Aall (1739–98) gift med Amborg Jørgensdatter Wesseltoft (1741–1815), Porsgrunn. Han var bror til bl.a. eidsvollsmennene Jacob Aall og Jørgen Aall samt til Benedicte H. Aall gift med  Ulrich Fredrich von Cappelen. Niels Aall var fetter til stattholder Severin Løvenskiold og til komponist Frederikke Løvenskiold.
Niels Aall var gift første gang 1794 med Mariane Møller (1774–96), og annen gang 1804 med Christine Johanne Blom (1782–68) som var søster til Marie Severine Blom gift med eidsvollsmannen Didrich von Cappelen, Skien.

Virksomhet

Etter å ha utdannet seg i Frankrike og England, slo Niels Aall seg ned som kjøpmann i Porsgrunn. Fra 1810 var han rådmann i Skien og Porsgrunn. I 1814 utnevnte Christian Frederik ham først til regjeringsråd og senere statsråd. I sistnevnte stilling bestyrte han 4. departement for handels- og tollvesenet. Om sommeren foretok han sammen med sorenskriver Christie og kjøpmann Rosenkilde en reise til England for å tale Norges sak, men deputasjonen ble avvist. Da han kom tilbake til Norge, inngikk han og statsråd Collett konvensjonen på Moss 14. august.
28. august tok han avskjed som statsråd og ofret seg siden utelukkende for bestyrelsen av sine store eiendommer, bortsett fra da han var medlem av Stortinget 1815–1816. Etter faren overtok han Ulefos Hovedgaard med de tilhørende skoger. Under vanskelige konjunkturer overlot han eiendommen til sønnen, kammerherre Hans Aall (1805–63), som bragte sakene i orden og reddet eiendommen for familien. Aall bodde en tid på gården Søndre Brekke ved Skien, men flyttet senere tilbake til Ulefoss, hvor han døde.
Aall var en av de 41 ledende norske borgere som bidro til å gjøre opprettelsen av Det Kongelige Frederiks Universitet (Universitetet i Oslo) mulig gjennom donasjoner.

Utmerkelser

Aall var innehaver av St. Olavs Orden og Nordstjerneordenen.
Never in a Million Years

«Never in a Million Years» er en amerikansk sang, skrevet av Mack Gordon og Harry Revel.
Linda Scott with the Hutch Davie Orchestra & Chorus spilte den inn på singlen Congress 103, utgitt i 1962.
«Never in a Million Years» ble arrangert og produsert av Hutch Davie.
B-siden var «Through the Summer».

Svensk versjon

Per Arne Lindqvist har skrevet en svensk tekst. Den svenske tittelen er «Aldrig, aldrig, aldrig mer».

Innspilling

Marion Rung. Utgitt på singlen Karusell KFF 413 i 1962.

Listeplassering

Versjonen til Scott lå som # 56 på den amerikanske Billboard Hot 100-listen.
Storehesten Opp

Storehesten Opp er et motbakkeløp i Sunnfjord som arrangeres av Gaular Idrettslag.
Løpet ble første gang arrangert i 2006 og samlet i 2009 hele 1500 deltakere. Mange kjente toppidrettsutøvere er hvert år med og kjemper om seieren i dette som er et av de lengste motbakkeløp i Norge. I 2008 var konkurransen offisielt Norgesmesterskap i motbakkeløp.
Løypa starter på Sveen på tilnærmet 0 meters høyde, og har målgang på toppen av Storehesten på 1209 meter. Løypa er 11 km lang og starter på asfaltert vei før den går over på grusvei og senere fjellsti.
Nicephellus nicephorus

Utseende

En ganske stor (vingespenn 50-60 millimeter) og kraftig smyger, ensfarget brun bortsett fra noen små, diffuse, hvite flekker på bakvingen.

Levevis

Larvene lever på planter i familien Malpighiaceae.

Utbredelse

Arten er utbredt i Mellom- og Sør-Amerika, fra Mexico i nord til Brasil i sør.
Jarlsberg grevskap

Jarlsberg grevskap ble opprettet som Griffenfeldt Grevskab 26. november 1673 som Norges annet og siste grevskap, da Tønsberg len og amt ble forlenet med Peder Schumacher Griffenfeldt som greve. Dette grevskapet bestod bare i tre år, ble 1676 inndratt til kronen under navnet Tønsberg Grevskab. Det ble 1678 solgt til stattholder Ulrik Frederik Gyldenløve, som allerede var innehaver av Laurvigen grevskap, og dermed ble herre over hele det senere Vestfold fylke. 
Hovedgården Sem gård ble fra denne tid av hetende Jarlsberg hovedgård. Navnet Jarlsberg antas å skrive seg fra Gyldenløve, som var interessert i Norges gamle historie og formodentlig selv laget dette velklingende navn i tilknytning til det gamle Jarlsø ved Tønsberg og under påvirkning av den engelske earlverdighet. Det forekommer første gang brukt i et offentlig dokument (i Norske Tegnelser) den 6. mars 1680 og betegner der hele grevskapet; men samtidig eller meget snart efter blev det også festet til Sem gård, som kaltes Jarlsberg grevelige residens eller Jarlsberg hovedgård.
Gyldenløve solgte 1683 grevskapet videre til feltmarskalk, baron Gustav Wilhelm von Wedel i, som 1684 antok navnet Jarlsberg Grevskab. von Wedel og hans etterkommere besatt grevskapet i halvannet århundre til det i henhold til adelsloven av 1821 opphørte, og den siste norske greve Peder Anker Wedel Jarlsberg døde 1893. Godset er et stamhus som fremdeles er i Wedel-Jarlsbergfamiliens eie.
I 1821 ble grevskapet i administrativ forstand omgjort til Jarlsberg fogderi og slått sammen med Laurvig Grevskab til Jarlsberg og Larvik amt. Landets fogderier ble avviklet i perioden 1898-1919, og amtet fikk navnet Vestfold fylke i 1919.
Jaxartiolus

Utseende

Jaxartiolus er små (2,5 - 5 millimeter), avlnage, blanke, gulaktige bladbiller med svarte tegninger. Antennene er middels lange, fine. Pronotum er klokkeformet sett ovenfra. Hodet er synlig ovenfra. Slekten ligner på Cryptocephalus.

Levevis

Både larvene og de voksne (imago) billene lever av å spise blad på næringsplanten og er særlig aktive i varme og solskinn.

Utbredelse

Slekten lever i Sentral-Asia
Beed (distrikt)

Demografi

Ved folketellingen i 2011 var det 2 585 962 innbyggere i distriktet, mot 2 161 250 i 2001. Den urbane befolkningen utgjør 19,90 % av befolkningen.
Barn i alderen 0 til 6 år utgjorde 13,31 % i 2011 mot 15,51 % i 2001. Antallet jenter i den alderen per tusen gutter er 801 i 2011 mot 894 i 2001.
Archaeological Survey of India

Archaeological Survey of India (ASI) er en avdeling av det indiske kulturdepartement som er ansvarlig for arkeologisk forskning og bevaringen av Indias kulturminner. ASI er etterfølger av Asiatic Society, som ble grunnlagt i 1784 av den britiske arkeologen William Jones. I 1788 ble tidsskriftet The Asiatic Researches publisert for første gang. I 1814 ble det første museumet i Bengal grunnlagt. ASI ble i sin nåværende form grunnlagt i  1861 i den britiske kolonitiden av Alexander Cunningham i samarbeid med visekonge Canning. På den tiden var også  Afghanistan del av dets ansvarsområde.
Etter den indiske uavhengighetserklæring ble ASI ved loven Ancient Monuments and Archaeological Sites And Remains Act 1958 inkorporert i regjeringsapparatet. I henhold til Antiquity and Art Treasure Act 1972 beskyttet per 2014 ACI 3636 steder av nasjonal kulturell betydning. 
Indias deling fikk vesentlige konsekvenser for ASI. Som eksempel kan nevnes at mange arkeologiske funnsteder for Induskulturen ikke lenger, eller bare i liten grad, utforskes siden de ligger i Pakistan.
Hjørdis Welle

Bakgrunn

Hjørdis Welle var datter av Inger Welle (født Leine) og lærer Johannes Welle. Hun var den yngste av åtte søsken. Etter hun var ferdig med skolegang jobbet hun i en periode som lærer, i likhet med tre av hennes søstre. 
På 1920-tallet begynte hun i jobb som sekretær hos Den norske tannlegeforening. Der arbeidet hun frem til hun begynte som sekretær og kasserer ved Norges tannlegehøgskole i 1930, hvor hun jobbet fram til sin død.

Litterært virke

Hjørdis Welles litterære produksjon bestod av egenskrevne vers til bildebøker for barn, oversettelser av vers og fortellinger for barn, samt utvelgelse og oversettelse av eventyr. Både hennes egne vers og hennes oversettelser fikk god omtale. De fleste av hennes oversettelser var fra tysk til norsk, men hun oversatte også verk til norsk fra dansk, svensk, engelsk og nederlandsk.
Særlig hennes oversettelser og bearbeidelser av Brødrene Grimms eventyr fikk mye positiv oppmerksomhet i samtiden. I Aftenposten i 1927 kan vi lese at hun “paa en helt briljant maate besørget oversættelsen” (Aftenposten, 06.12.1927), og i Norsk skoletidende samme år står at det “Den damen som har oversatt Grimms eventyr til norsk, får utvilsomt nok å gjøre, for hun kan norsk, det har hun bevist”. Flere senere utgivelser av Brødrene Grimms eventyr, blant annet de som ble gjort av Jo Tenfjord, bygger på Hjørdis Welles utvalg og oversettelser.
Nekromantheon

Nekromantheon er et thrash metal-band fra Kolbotn, grunnlagt i 2005.
Etter debutalbumet Divinity of Death i 2010 ga de ut musikkalbumet Rise, Vulcan Spectre i 2012, noe som ga de Spellemannprisen i kategorien «Metal». Albumet fikk terningkast seks i Dagbladet.
Phillip «Pacman» Chbeeb

Karrière

Chbeeb begynte å danse som 15-åring, da han så popping på jams i Houston. Grunnet initialene hans P.A.C., kalte han seg for Pacman i dansemiljøet. Chbeeb utviklet sin egen stil med en del armwaves og flexing, men han hadde ingen formell trening i dans. Da han var 16 år gammel skapte han dansestudioet Marvelous Motion Studio, og dansegruppen Marvelous Motion.

So You Think You Can Dance

Chbeeb prøvde seg først i So You Think You Can Dance (sesong 3) der han fikk Shane Sparks til å reise seg midt i koreografien, fordi han aldri hadde sett det før, og mente det var helt utrolig. Han ble eliminert fordi han ikke klarte å tilpasse seg andre dansestiler enn hiphop.
I So You Think You Can Dance (sesong 4) kom han til Las Vegas-uken etter han klarte koreografien. I Vegas-uken fikk han influensa, og kunne ikke delta. Dermed fikk han direktebillett til Las Vegas for So You Think You Can Dance (sesong 5). I finalen av sesong 4, danset han en popping battle mot Robert Muraine.
I sesong 5 ville han stille opp på audition, selv om han ikke trengte det. Han danset en kombinasjon av moderne og waving sammen med kjæresten Arielle Cooke, men han konkurrerte ikke. Da han stilte opp i Vegas, imponerte han, og kom blant topp 20. I direktesendingene fikk han partneren Jeanine Mason, vinneren av konkurransen, men han røk ut i uke 6. Høsten 2009 var Chbeeb på turné med topp 10 danserne fra sesong 5.

YouTube

Chbeeb har også gjort seg kjent via YouTube, der han blant annet har laget kortfilmer som «Office Life» og «Power Up», der han bruker partner-tutting og andre stiler med dansere som Hok Konishi fra Quest Crew (America's Best Dance Crew), Andrew «Goodfoot» fra SoReal Cru (America's Best Dance Crew) og andre dansere som Di Zhang og Sifu Kolar.

IaMmE

Chbeeb hadde lenge hatt dansegruppen Marvelous Motion med Di «Moon» Zhang, Brandon «747» Harrell og Jordan «Sifu» Kolar, men i 2010 ble de oppløst og Chbeeb dannet sammen med Moon og 747 dansegruppen IaMmE, også kjent som I.aM.mE eller I aM mE, og hadde audition der de plukket ut medlemmene for gruppen. De kvalifiserte danserne ble Dzajna «Jaja» Vankova, Olivia «Chachi» Gonzalez og Emilio Dosal. IaMmE var med i America's Best Dance Crew (sesong 6) i 2011 og endte som vinnerne.
Samfunn (økologi)

Et samfunn (også biocønose) betegner i økologien helheten av artene som forekommer på et bestemt sted. Vitenskapen som undersøker økologiske samfunn og interaksjonene mellom deres arter, er en delgren av økologien kalt samfunnsøkologi. Samfunnsøkologiens oppgave er å forske på årsakene til, opprettholdelsen av og konsekvensene av det biologiske mangfoldet i ulike samfunn.
Et samfunn er den biotiske («levende») delen av et økosystem; dvs. et økosystem består av et eller flere samfunn og dets/deres abiotiske miljø (kalt biotop eller habitat). Det dominerende samfunnet på en større del av jordoverflaten kalles biom.

Avgrensninger av samfunn

Samfunn kan avgrenses på flere ulike måter. Er samfunnet tett knyttet til et bestemt habitat eller en bestemt naturtype, kan det avgrenses fysisk langs habitatets grenser. Slike grenser kan være nokså skarpe (f.eks. bredden som skillet mellom samfunnet i og ved siden av en innsjø) eller flytende (f.eks. overgangen mellom en montan og en subalpin skog). En annen måte er taksonomisk avgrensning etter samfunnets dominerende art, f.eks. mellom en eike- og en bøkeskog. Til slutt kan samfunn avgrenses empirisk, enten gjennom statistiske analyser av forekomsten av ulike arter eller ved å dokumentere interaksjoner mellom samfunnets arter. Ifølge noen definisjoner på samfunn bør begrepet sågar begrenses til de artene som faktisk interagerer med hverande.

Egenskaper av samfunn

Sammensetningen av et samfunn er det som utgjør det biologiske mangfoldet. Det kan måles helt enkelt som artsrikdom (antall arter i samfunnet) eller uttrykkes gjennom ulike mål på biodiversitet (summen av arter vektet for deres relative hyppighet).

Interaksjoner i et samfunn

Artene i et samfunn kan inngå en rekke ulike interaksjoner. De viktigste er interspesifikk konkurranse (–/–), predasjon (+/–), parasittisme (+/–), mutualisme (+/+), kommensalime (+/0) og amensalisme (0/–). (Parentesene angir om interaksjonene er positive, negative eller nøytrale for de to involverte artene.)
Famitsu

Famitsu er et japansk videospillmagasin som utgis av forlaget Enterbrain. Der er i alt fem versjoner av Famitsu: Shūkan Famitsū, Famitsū PS, Famitsū Xbox, Famitsū Wii+DS og Famitsū Wave DVD. Famitsu blir regnet som én av verdens mest respekterte spillmagasiner og den første utgaven av bladet utkom i 1985. I dag har det et ukentlig opplag på 800 000 eksemplarer.
Universal Soldier (1992)

Universal Soldier er amerikansk science fiction action film fra 1992 regissert av Roland Emmerich og med skuespiller Jean-Claude Van Damme og Dolph Lundgren som soldater som dreper hverandre i Vietnam, men er er gjenopplivet for å delta i et hemmelig militærprosjekt sammen med en stor gruppe andre tidligere døde soldater.
Det norske kompani, Island

Det norske kompani, Island var en norsk militær skiløperavdeling som ble etablert på Island under 2. verdenskrig. Kompaniet hadde fra januar 1941 til høsten 1943 leir ved Akureyri nord på Island. 
Kompaniets oppgaver var å lære opp britiske og amerikanske styrker i militær skiløping samt opplæring i snø- og vinterkrig. Fra mars 1941 fikk kompaniet i oppgave å være mannskapsdepot for Den norske garnisonen på Jan Mayen.
På det meste telte Det norske kompaniet på Island 107 mann. De fleste var overført fra Den norske brigaden i Skottland.
Høsten 1943 ble kompaniet flyttet til en leir ved Reykjavik. I juni 1944 ble kompaniet avviklet og de norske soldatene ble overført til annen tjeneste i Storbritannia.
God kveld Norge

Seertall

God kveld Norge er et av landets lengstlevende TV-program, og har rundt 700 000 seere ukentlig.
Programmet sendes på TV 2 lørdag kveld og ligger tilgjengelig på TV 2 Sumo.
Snekker Engstrand

Symbolikk

I Ibsens sceneanvisninger blir Engstrand beskrevet som en mørk og truende figur. Hans «venstre ben er noget krumt; under støvlesålen har han en trædklods». Ut ifra denne beskrivelsen har mange trukket paralleller mellom Snekker Engstrand og djevelen, og ser ham som en representasjon av det onde i stykket.

Spillehistorie

Snekker Engstrand har vært portrettert av mange skuespillere, for eksempel Trond Brænne (Nationaltheatret, 2006), Morten M. Faldaas (Riksteatret, 2005) og Stig Henrik Hoff (Trøndelag Teater, 2004).
Grå flatvikler

Utseende

En ganske stor, gråaktig måler. Denne arten og konkavflatvikler (Acleris emargana) kjennes lett på at forvingen har en markert, rund innbutning i den ytre delen. Det ser ut som et rundt stykke er skåret ut av vingen. Ytterkanten er også markert innbuktet slik at vingen blir sigdformet.

Levevis

Mye av biologien til denne arten er dårlig kjent fordi den er så vanskelig å skille fra den sannsynligvis vanligere arten konkavflatvikler. De voksne sommerfuglene flyr mellom juli og oktober. Larvene utvikler seg mellom sammenspundne blader av ulike vier-arter (Salix spp.).

Utbredelse

Arten har en nordlig utbredelse i Europa og er kjent fra Storbritannia, Tyskland, Polen, Baltikum og de nordiske landene. Dessuten finnes den i Nord-Amerika. I Norge er den funnet spredt nord til Finnmark og forekommer sannsynligvis over hele landet.
21 Grams

Sammendrag

Jack Jordan er en tidligere kriminell som bruker sin religiøse tro for å komme seg vekk fra rusavhengighet og alkoholisme. Paul Rivers er en matematikk-professor med en dødelig hjertesykdom. Hvis han ikke får et nytt hjerte fra en organdonor, vil han snart dø. Pauls kone vil at han skal donere sperm, slik at hun kan få deres barn selv om han dør. Cristina Peck er en tidligere narkoman, som lever et vanlig forstadsliv med ektemann og barn. Disse menneskene blir bundet sammen når Jack dreper Cristinas ektemann og to barn i en bilulykke. Hennes manns hjerte blir deretter donert til Paul.
Cristina takler ikke tapet av familien, og hun begynner med narkotika og alkohol igjen. Paul kan begynne ett nytt liv etter å ha fått ett nytt hjerte, og hans kone vil prøve kunstig inseminasjon for å bli gravid. I en samtale med en lege, får Paul vite at hans kone nylig hadde tatt abort uten å fortelle det til ham. Paul blir rasende og avslutter hele forholdet. Han er nysgjerrig på hvems hjerte han har fått. Gjennom en privatdetektiv får han vite at hjertet tilhørte Cristinas ektemann, og han begynner å følge etter henne.
Jack sliter med skyldfølelse etter bilulykken, og begynner med narkotika igjen. Han mister viljen til å leve, og prøver uten hell å begå selvmord. Paul snakker med Cristina, og avslører hva de to har til felles. Etterhvert begynner de et forhold. Selv om Paul har et nytt hjerte, avviser kroppen hans dette og hans fremtidsutsikter er dystre. Cristina har hevntanker om Jack, og hun vil ha med seg Paul til å myrde ham. Privatdetektiven som hadde funnet Cristina, selger en pistol til Paul og de finner ut hvor Jack bor. Paul planlegger å drepe Jack, men han klarer det ikke. Han forteller Jack at han burde forsvinne. 
Paul lyver til Cristina om Jacks død. Samme natt blir Paul og Cristina vekket av Jack, som fremdeles sliter med skyldfølelse. Han ber Paul drepe ham. Cristina begynner å slå Jack med en lampe. Paul får et hjerteinfarkt, og han skyter seg selv med pistolen. De to andre får Paul til sykehus, hvor han blir erklært død. Cristina får vite at hun er gravid. Etter Pauls død, forbereder Cristina seg på barnet som skal komme. Hun innreder et soverom som har tilhørt datteren hennes, men som hun tidligere ikke hadde klart å gå inn i etter at datteren døde i bilulykken.
Piezasteria

Utseende

Middelsstore, avlange, rødbrunlige trebukker, dekkvingene med en mørk lengdestripe. Oversiden er blank, tydelig punktert og fint hårete. Antennene er omtrent så lange som kroppen. Pronotum er rundet, litt innsnevret ved roten. Dekkvingene er jevnbrede, i spissen med en liten tann. Beina er nokså kraftige, baklårene litt klubbeformede.

Utbredelse

Slekten er utbredt fra Costa Rica i nord til Bolivia i sør.
Aegopsis bolboceridus

Utseende

En middelsstor (gjerne 20-30 millimeter), kraftige, rødbrun, blank hornbille. Denne arten har særlig kort og bred kroppsform. Hannene har to korte horn i pannen og forkanten av pronotum er mer eller mindre trukket ut til en spiss eller et horn, disse trekkene mangler hos hunnene. Beina er kraftige, tilpasset graving, leggene med korte og butte tenner.

Levevis

Larvene lever i jorda, gjerne i savanneområder. Arten har vist seg å være at alvorlig skadedyr på mange ulike kulturvekster i Brasil , der larvene eter røttene på ulike grønnsaker og mais.

Utbredelse

Arten er utbredt i Brasil.
Stue

Stue kan være et rom i et større hus, eller det kan være en bygning med en spesifikk funksjon på en gård. Opprinnelig var begrepet knyttet til et laftet hus med et ildsted for oppvarming og matlagning (åre, røykovn eller senere peis), og det var regnet som kvinnenes hus på norske gårder. Etter hvert fikk huset karakter av oppholdssted, og det ble med tiden hovedhuset på gården og fikk flere funksjoner. Med økende bruk ble huset utvidet, og begrepet stue ble knyttet til rommet som hadde den opprinnelige funksjonen.

Stuebygninger

De eldste stuene i middelalderen hadde enten bare ett rom eller treromsplan. Det omtrent kvadratiske stuerommet opptok den ene enden av huset og var adskilt med en laftet tverrvegg fra en smalere del i den andre enden. Den var vanligvis delt i to med en sleppevegg av planker mellom gavlveggen og tverrveggen. I dette klevepartiet var inngangsdøren i rommet mærmest tunet, som ble kalt forstua eller i noen dialekter fordøra. Fra forstua var det dør i tverrveggen inn til stuerommet. Rommet bak forstua ble kalt kleven eller koven og hadde adkomst gjennom en dør fra stua. Presten og samfunnsforskeren Eilert Sundt kartla på 1800-tallet byggeskikken i norske bygder og mente at planformene i stuebygninger i alle norske bygder kunne føres tilbake til de kjente plantypene i middelalderen.
Det var alltid ildsted i stuerommet, men det kunne også være et sekundære ildsted i kleven, avhengig av hva den ble brukt til. Da åren ble avløst av peisen i mange bygder, ble det på Østlandet vanlig å flytte inngangsdøren fra forstua til selve stuerommet, omtrent midt på langveggen. Samtidig ble det ofte bygget en sval eller et bislag foran inngangen. Klevepartiet fortsatte noen steder å være todelt, men i mange bygder ble forstue og kleve slått sammen til ett rom i hele husbredden. Denne hustypen med to eller tre rom og direkte inngang til stua ble av Eilert Sundt kalt akershusisk stue fordi den var vanlig i hele det daværende Akershus stift.
Peisen førte også til store endringer i de faste innredningsskikkene. Siden røykåpningen i taket, ljoren, nå ble stengt, forsvant også lysåpningen, og vinduer ble nødvendige. Peisen med pipe over tak gjorde det også mulig å innføre en flat himling og innrede et loft over stuerommet, og i neste omgang å bygge på en øvre etasje, som fikk adkomst fra en trapp i svalen. Toetasjes stuer ble vanlige på større gårder i mange deler av landet, og i Trøndelag ble de nær enerådende fra omkring 1800.
De gamle grunntypene av stuebygninger ble også utvidet med tilbygg i lengden eller bredden, mange steder ved flytte mindre hus sammen under ett tak. Det kan påvises nokså faste tilbyggingsskikker i forskjellige regioner, til dels knyttet til spesielle perioder. Midtgangshuset, jærhuset og trønderlåna er kjente hustyper som opprinnelig oppsto ved å flytte separate hus inntil hverandre, men senere kunne bli oppført under ett.
VM i bandy 1997

Bandy-VM 1997 ble arrangert i Sverige mellom 1. og 9. februar. Det var det 20. verdensmesterskapet i bandy og ni lag deltok. Turneringen ble innviet av Sveriges konge Carl XVI Gustav. Først var det gruppespill, i gruppe A, der de beste lagene spilte, ble de to første lagene kvalifisert til semifinale og de tre siste lagene fikk spille mot vinneren i gruppe B om de siste semifinaleplassene. Kampene ble spilt på flere steder, Vänersborg, Otterbäcken, Slottsbron, Trollhättan, Sandviken, Grängesberg, Skövde, Västerås, Fagersta, Köping, Katrineholm og Stockholm. De 25 VM-kampene hadde totalt 53 075 tilskuere og Sverige ble verdensmester for sjette gang ved å beseire Russland i finalen.
Holbox

Holbox (yucatansk maya for «Svart hull») er ei øy nord i den mekiskanske delstaten Quintana Roo. Den befinner seg ti kilometer nord for nordøstkysten av Yucatánhalvøya, og tilhører Lázaro Cárdenas kommune. Øya er om lag 40 km lang og to kilometer brei. Nordsida av øya har en 34 km lang sandstrand. I 2010 hadde Holbox 1 486 innbyggere.
ISO 14000

ISO 14000 er en serie standarder som er etablert for å hjelpe virksomheter med å minimere negativ påvirkning av miljøet (med tanke på forurensing til luft, vann eller land), ved å akseptere lover og reguleringer. I mange land fungerer disse standardene også som teknisk grunnlag for miljølovgivning. Materiellet inkludert i ISO 14000-standardene er svært omfattende. Se liste lenger ned for de største.
ISO 14000 er noe lik ISO 9000 fordi begge omhandler produksjonsprosesser og ikke produktet i seg selv. Idéen er å etablere en organisert innfallsvinkel for å redusere de negative miljøaspektene en virksomhet kan ha kontroll over systematisk. Effektive verktøy for å analysere hensynsmessige miljøaspekter for en virksomhet og utvikling av forbedringer er ivaretatt av konseptet Cleaner Production.
Når det gjelder ISO 9000, blir sertifisering gjennomført av tredjepartsorganisasjoner istedenfor av ISO direkte. Revisjonen ISO 19011 gjelder når både 9000 og 14000 er oppfylt samtidig.